ঢাকার শহীদ রমিজউদ্দিন ক্যান্টনমেন্ট কলেজের শিক্ষার্থী ‘মিম ও রাজীবকে ইচ্ছাকৃতভাবে বাসচাপা দিয়েছি’ বলে জাবালে নূর পরিবহনের গ্রেফতারকৃত চালক মাসুম বিল্লাহ আদালতে জবানবন্দী দিয়েছেন। এ ঘটনা এর ন্যায়বিচার চাইতে রাজপথে নেমেছিল শিক্ষার্থীরা। যেন তাদের এই ন্যায়বিচার চাওয়াটা ‘অন্যায়’ হয়ে গেছে। আর সে কারণে শিক্ষামন্ত্রী বেসরকারি বিশ্ববিদ্যালয়গুলোর ভাইস চ্যান্সেলরদের সাথে বৈঠককালে বলেন, পুলিশের হাতে আটক ছাত্রদের ক্ষমা করা হবে না।’ ভাইস চ্যান্সেলররা পুলিশের হেফাজতে থাকা ছাত্রদের মাফ করে দিয়ে মুক্তির আবেদন জানিয়েছিলেন। ন্যায়বিচার প্রার্থীদের স্থান যদি কারাগার হয়, তবে বিচারের বাণী নিশ্চয়ই আঁখি জল ফেলবে। যে সমাজে বিচারপ্রার্থীদের আবেদন অগ্রাহ্য হয়, সে সমাজ ভেঙে পড়ে। এসব কারণে বাংলাদেশ অনিয়ম ও দুর্নীতিতে ভরে উঠেছে। পৃথিবীর সবচেয়ে দুর্নীতিগ্রস্ত দেশের যে তালিকা তৈরি করেছে আন্তর্জাতিক সংস্থা, এতে বাংলাদেশের নাম একেবারে ওপরের দিকে। আন্তর্জাতিক পরিমণ্ডলে দুর্নীতিগ্রস্ত দেশ হিসেবে পরিচিত হওয়ার পরও এ নিয়ে সরকারি মহলে উদ্বেগ ও প্রতিকার নেই। বলা নি®প্রয়োজন এসব দুর্নীতির পেছনে অনেক ক্ষেত্রে রাজনৈতিক পৃষ্ঠপোষকতা রয়েছে। এ কারণে দুর্নীতি প্রতিরোধে নিয়োজিত সংস্থাগুলোর কাজে হস্তক্ষেপের কথা শোনা যায়।